  Алёна Григорьева Удмурт визькылъёсын наклейкаосты волмытоз «Шунды» огазеяськон Анай кыллэн калыккуспо нуналаз. Та сярысь «Удмуртия» информация агентстволы ивортиз огазеяськонлэн тороез Ольга Тронина. «Наклейкаос юри машина вылэ лякон понна чакламын. Соосты дунтэк басьтыны быгатозы Ижысь, Якшур-Бодья, Пичи Пурга, Грак, Алнаш, но Шаркан ёросъёсысь водительёс», — вераз Тронина. Визькылъёс сюрес темалы сиземын: «Сюрес усьтӥське мынӥсьлы», «Вамыштоно ке, мед кылез пытьы!», «Дыртӥсь таракан позись пуртые усе». Со сяна, «Шунды» огазеяськон, но Йоскалык политикая министерствоысь онерчиос поттизы листовкаос, кудъёсты адзыны луэ Ижысь трос этажъем коркаосысь лифтъёсын. Анай кыллэн калыккуспо нуналэз радъяз ЮНЕСКО 1999-ти арын. Со дырысен та нуналэз котькуд ар 21 тулыспалэ быдэс дуннеын пусъё.  